PREDKLADACIA SPRÁVA

Informácia o predpokladanom dopade vstupu Slovenskej republiky do Európskych spoločenstiev na verejné financie v rokoch 2004, 2005 a 2006 sa predkladá na základe úlohy C.2. uznesenia vlády č. 46/2003.
Cieľom materiálu je informovať o odhade dopadov vstupu SR do ES na verejné financie v rokoch 2004, 2005 a 2006 so zreteľom na priame dopady vstupu, ktoré vyplývajú priamo z transferov príjmov z ES a príspevkov do ES vyplývajúcich z právnych predpisov Európskych spoločenstiev. 
Čistá finančná pozícia SR v rokoch 2004 až 2006 sa odhaduje v objeme                        46 510  mil. Sk, z čoho v roku 2004 sa odhaduje v objeme 13 106 mil. Sk, v roku 2005 v objeme 15 604 mil. Sk. a v roku 2006 v objeme 17 800 mil. Sk. 
Príspevky SR do všeobecného rozpočtu ES - vlastné zdroje ES sú stanovené, vyberané, platené a kontrolované v zmysle predpisov o systéme vlastných zdrojov. Ostatné príspevky SR na finančné nástroje s osobitným mechanizmom v rámci všeobecného rozpočtu ES sú v porovnaní s vlastnými zdrojmi ES nízke a sú negociovateľnou položkou. 
Vzhľadom na to, že SR nedisponuje skúsenosťami pri využívaní príjmov z povstupových zdrojov ES (príjmy zo záručnej sekcie Európskeho poľnohospodárskeho záručného a usmerňovacieho fondu, špeciálna kompenzácia, príjmy zo štrukturálnych operácií, príjmy z vnútorných politík ES, príjmy z Výskumného fondu pre uhlie a oceľ a z Finančného nástroja EEA), na odhad čerpania finančných prostriedkov z ročných záväzkov bola použitá metodológia Európskej komisie. 
Viac ako 70 % príjmov z ES bude projektovo – orientovaných, pri ktorých nevzniká automatický nárok na podporu, ale až po predložení kvalitných návrhov projektov pri adekvátnej finančnej spoluúčasti predkladateľa projektu. Reálne čerpanie z projektovo –         - orientovaných finančných nástrojov ES bude závisieť od pripravenosti administratívnych štruktúr, od kvality predkladaných projektov, od ich realizácie, od absorpčnej kapacity SR a od kapacity spolufinancovania z verejných a súkromných zdrojov. 
Predkladaný materiál a nemá negatívny dopad na podnikateľskú sféru, životné prostredie a zamestnanosť.
Materiál bol predložený na medzirezortné pripomienkové konanie a predkladá sa na rokovanie vlády SR s rozporom s Ministerstvom pôdohospodárstva SR.